Elämään viet
Miljoonat maassa elämän alkaa
 nimessä sun,
 ja vuoroin tiellä ja eksyksissä
 kokevat vaiheita taistelun.
 Miljoonat maassa sinusta luopuu,
 mut kuolon tullen taas löytää sun.

 Sa armorikas, sydämen uuden
 sa kelle loit,
 myös tunteet suuret ja ajatukset
 ikuiset, korkeat sille soit.
 Vain sinä ihanan ihmisyyden
 täytehen kukkahan nostaa voit.

 Elämän Herra, elämäks meille
 sa tänne sait,
 elämäks meille sinua kohtas
 myös luonnon, kuoleman kovat lait,
 elämäks aikoja nukkuneille
 omasi tuonelan yöstä hait.

 Lähetti Luojan, kuoleman voitit,
 elämään viet.
 Ikuisen elämän sanat sulla,
 ikuisen elämän sin’ oot tie.
 Turvattu onpi ken sinut löytää,
 isäsi luokse sen viimein viet.